NACRT ODLUKE

Na temelju članka 14. stavka 8. Zakona o kulturnim vijećima i financiranju javnih potreba u kulturi ("Narodne novine" broj 83/22.) i članka 37. Statuta Koprivničko-križevačke županije („Službeni glasnik Koprivničko-križevačke županije“ broj 7/13., 14/13., 9/15., 11/15.-pročišćeni tekst, 2/18., 3/18.-pročišćeni tekst, 4/20., 25/20., 3/21. i 4/21.-pročišćeni tekst) Županijska skupština Koprivničko-križevačke županije na . sjednici održanoj _____________      donijela je 

O D L U K U
o davanju u zakup prostora u vlasništvu Koprivničko-križevačke županije fizičkim i pravnim osobama koje djeluju u području kulture

I. OPĆE ODREDBE

Članak 1.

Odlukom o davanju u zakup prostora u vlasništvu Koprivničko-križevačke županije fizičkim i pravnim osobama koje djeluju u području kulture (u daljnjem tekstu: Odluka) uređuju se uvjeti, postupak i kriteriji davanja u [image: ]zakup javnim natječajem i neposrednom pogodbom prostora za rad i nekretnina u vlasništvu Koprivničko-križevačke županije (u daljnjem tekstu: prostori) fizičkim i pravnim osobama koje djeluju u području kulture (u daljnjem tekstu: fizičke i pravne osobe) za potrebe kulturnog i umjetničkog stvaralaštva, produkcije, distribucije, edukacije i sudjelovanja u kulturi, za čuvanje građe koja ima status kulturnog dobra, te kad obavljaju djelatnosti koje su od posebnog interesa za kulturni razvitak Koprivničko-križevačke županije (u daljnjem tekstu: Županije).
Prostori se daju u zakup sukladno mogućnostima Županije.
Odredbe ove Odluke ne primjenjuju se na davanje u zakup poslovnog prostora u vlasništvu Županije i dodjelu na korištenje prostora u vlasništvu Županije udrugama i ostalim organizacijama civilnog društva, što će se urediti posebnim odlukama.
Za sve što nije regulirano ovom Odlukom primjenjuju se odredbe važećeg propisa koji uređuje davanje u zakup prostora za rad i nekretnina u vlasništvu jedinica lokalne i područne (regionalne) samouprave fizičkim i pravnim osobama koje djeluju u području kulture, podredno važećih propisa koji uređuju davanje u zakup i kupoprodaju poslovnih prostora u vlasništvu jedinica lokalne i područne (regionalne) samouprave, kao i općih akata Županije koji uređuju davanje u zakup i kupoprodaju poslovnih prostora u vlasništvu Županije i dodjelu na korištenje prostora u vlasništvu Županije udrugama i ostalim organizacijama civilnog društva.

Članak 2.

Riječi i pojmovi koji imaju rodno značenje korišteni u ovoj Odluci odnose se jednako na muški i ženski rod, bez obzira jesu li korišteni u muškom ili ženskom rodu.

Članak 3.

Prostorima upravlja župan Koprivničko-križevačke županije (u daljnjem tekstu: župan) u skladu sa zakonskim ovlaštenjima i Statutom Županije.
Sukladno zakonskim i statutarnim ovlaštenjima, župan u obavljanju poslova iz stavka 1. ovog članka:
1. odlučuje o namjeni prostora
2. odlučuje o promjeni ili proširenju namjene prostora
3. raspisuje Javni natječaj za davanje u zakup prostora za rad i nekretnina u vlasništvu Koprivničko-križevačke županije fizičkim i pravnim osobama koje djeluju u području kulture (u daljnjem tekstu: javni natječaj)
4. određuje iznos zakupnine za prostor koji se daje u zakup javnim natječajem
5. imenuje Povjerenstvo za davanje u zakup prostora za rad i nekretnina u vlasništvu Koprivničko-križevačke županije fizičkim i pravnim osobama koje djeluju u području kulture (u daljem tekstu: Povjerenstvo)
6. donosi Konačnu listu prvenstva za davanje u zakup prostora za rad i nekretnina u vlasništvu Koprivničko-križevačke županije fizičkim i pravnim osobama koje djeluju u području kulture ( u daljnjem tekstu: Konačna lista prvenstva)
7. odobrava adaptaciju prostora
8. odlučuje o zajedničkom ulaganju sredstava zakupnika i Županije u prostor te o prijeboju uloženih sredstava zakupnika sa zakupninom
9. odlučuje o povratu uloženih sredstava zakupnika
10. odlučuje o prestanku zakupa prostora i
11. odlučuje i o drugim pitanjima u vezi zakupa prostora.

II. NAČINI DAVANJA PROSTORA U ZAKUP

Članak 4.

Fizičkim i pravnim osobama prostori se daju u zakup javnim natječajem.
Prostori se daju u zakup na rok od pet godina, osim u slučaju iz članka 5. ove Odluke i u slučajevima kada je ugovoren drugi rok.

Članak 5. 

Iznimno od članka 4. stavka 1. ove Odluke, župan može i neposrednom pogodbom prostor dodijeliti u zakup pravnoj osobi čija je djelatnost od posebnog interesa za kulturni razvitak Županije i to na temelju obrazloženog mišljenja Povjerenstva prema kriterijima iz članka 14. ove Odluke.
Na uvjete za davanje u zakup prostora neposrednom pogodbom odgovarajuće se primjenjuju odredbe iz članka 6. ove Odluke. 

III. UVJETI I POSTUPAK DAVANJA U ZAKUP PROSTORA FIZIČKIM I PRAVNIM OSOBAMA JAVNIM NATJEČAJEM, ODNOSNO PRAVNIM OSOBAMA NEPOSREDNOM POGODBOM 

Članak 6.

Uvjeti za davanje u zakup prostora putem javnog natječaja ili neposrednom pogodbom su:
1. da su upisane u odgovarajući registar ili imaju registriranu samostalnu djelatnost ili imaju status samostalnog umjetnika
2. da imaju registrirano sjedište ili prebivalište u jedinici lokalne samouprave na području Županije
3. da su registrirane za obavljanje kulturne djelatnosti
4. da poštuju načelo transparentnosti u području financijskog izvještavanja na način da imaju javno objavljen godišnji financijski izvještaj ili drugi financijski dokument za godinu koja prethodi objavi javnog natječaja
5. da uredno plaćaju doprinose i poreze te druga davanja prema državnom proračunu i proračunu Županije i
6. da se protiv pravne osobe i osobe ovlaštene za zastupanje pravne osobe ne vodi kazneni postupak, o čemu se prilaže uvjerenje ne starije od 30 dana od dana objave natječaja.
Iznimno od stavka 1. ovog članka na fizičke osobe ne primjenjuje se odredba stavka 1. točke 4. ovog članka.
Ako se na javni natječaj zajednički prijavljuju dvije ili više fizičkih ili pravnih osoba, sve osobe moraju ispunjavati uvjete iz stavka 1. ovog članka. 
Prijavu u ime više prijavitelja za jedan prostor podnosi fizička ili pravna osoba za koju prijavitelji sporazumno odluče da podnese prijavu na javni natječaj, a boduje se samo prijavitelj.

Članak 7.

Župan, na prijedlog upravnog tijela Županije nadležnog za upravljanje i raspolaganje nekretninama u vlasništvu Županije, odlukom imenuje Povjerenstvo radi provođenja postupka javnog natječaja, kao i u postupcima davanja u zakup prostora neposrednom pogodbom. 
Povjerenstvo se sastoji od najmanje tri člana, od kojih je jedan predsjednik, a ostali su članovi. Predsjednik ili jedan od članova mora biti iz upravnog tijela Županije nadležnog za kulturu.
Zadaće Povjerenstva su sljedeće:
1. razmatra zahtjev za dodjelu prostora u zakup neposrednom pogodbom  
2. priprema tekst javnog natječaja
3. razmatra zaprimljene prijave na javni natječaj te utvrđuje jesu li prijave pristigle u roku i ispunjavaju li prijavitelji sve uvjete iz javnog natječaja
4. razmatra i boduje prijave koje ispunjavaju uvjete iz javnog natječaja sukladno kriterijima i mjerilima za bodovanje iz članka 14. ove Odluke
5. sastavlja Prijedlog liste prvenstva za davanje u zakup prostora za rad i nekretnina u vlasništvu Koprivničko-križevačke županije fizičkim i pravnim osobama koje djeluju u području kulture (u daljnjem tekstu: Prijedlog liste prvenstva)
6. predlaže županu neprihvaćanje niti jedne prijave podnesene na javni natječaj za pojedini prostor
7. predlaže županu odobravanje zakupniku korištenja prostora u partnerstvu s jednim ili više partnera iz članka 21. Odluke 
8. predlaže županu donošenje Odluke o ponovnom davanju u zakup prostora za rad i nekretnina u vlasništvu Koprivničko-križevačke županije fizičkim i pravnim osobama koje djeluju u području kulture (u daljnjem tekstu: Odluka o ponovnom davanju u zakup) iz članka 22. ove Odluke i
9. obavlja ostale poslove u vezi s provedbom postupka javnog natječaja ili davanja prostora u zakup neposrednom pogodbom.
Sukob interesa člana Povjerenstva postoji ako je član Povjerenstva član obitelji (bračni ili izvanbračni drug, dijete/posvojeno dijete, roditelj/posvojitelj i ostali krvni srodnici do zaključno četvrtog stupnja te tazbinski srodnici do zaključno drugog stupnja) prijavitelja fizičke osobe odnosno ako je član Povjerenstva  osobno, kao i članovi njegove obitelji (bračni ili izvanbračni drug, dijete/posvojeno dijete, roditelj/posvojitelj i ostali krvni srodnici do zaključno četvrtog stupnja te tazbinski srodnici do zaključno drugog stupnja), zaposlenik, član, član upravnog tijela ili čelnik prijavitelja pravne osobe ili bilo koje druge pravne osobe povezane na bilo koji način s prijaviteljem pravnom osobom (partnerski odnos u provedbi projekta i sl.) ili u odnosu na prijavitelja ili/i spomenute pravne osobe ima bilo kakav materijalni ili nematerijalni interes, nauštrb javnog interesa i to u slučajevima obiteljske povezanosti, ekonomskih interesa ili drugog zajedničkog interesa.

Članak 8.

Postupak za davanje prostora u zakup neposrednom pogodbom pravnoj osobi pokreće se podnošenjem zahtjeva i potrebne dokumentacije pravne osobe iz članka 5. stavka 1. ove Odluke za davanje prostora u zakup neposrednom pogodbom upravnom tijelu Županije nadležnom za upravljanje i raspolaganje nekretninama u vlasništvu Županije.
Upravno tijelo iz stavka 1. ovog članka dostavlja zahtjeve uz potrebnu dokumentaciju Povjerenstvu, koje razmatra zahtjev i predlaže županu davanje prostora u zakup neposrednom pogodbom uz obrazloženje prijedloga.
Na temelju obrazloženog prijedloga Povjerenstva Župan donosi Odluku o davanju prostora za rad i nekretnina u vlasništvu Koprivničko- križevačke županije pravnim osobama koje djeluju u području kulture u zakup neposrednom pogodbom.
Na temelju Odluke župana iz stavka 3. ovog članka sklapa se ugovor o zakupu, koji mora biti sklopljen u pisanom obliku i potvrđen (solemniziran) od javnog bilježnika. Troškove solemnizacije snosi zakupnik.

Članak 9.

O pokretanju postupka davanja u zakup prostora fizičkim i pravnim osobama putem javnog natječaja odlučuje župan Odlukom o raspisivanju javnog natječaja za davanje u zakup prostora za rad i nekretnina u vlasništvu Koprivničko-križevačke županije fizičkim i pravnim osobama koje djeluju u području kulture (u daljnjem tekstu: Odluka o raspisivanju javnog natječaja), a koja mora sadržavati podatke o:
1. prostoru Županije koji se daje u zakup
2. namjeni prostora koji se daje u zakup
3. visini mjesečne zakupnine
4. vremenu na koje se prostor daje u zakup
5. tome tko može sudjelovati u javnom natječaju
6. objavi javnog natječaja i
7. načinu i roku za podnošenje prijava.
Odluka o raspisivanju javnog natječaja može sadržavati i druge podatke u skladu s ovom Odlukom i važećim propisima.

Članak 10.

Javni natječaj raspisuje župan. 
Tekst javnog natječaja obvezno sadrži podatke o:
1. prostoru (adresa, položaj u zgradi, površina)
2. tome tko može sudjelovati u natječaju
3. tome koje se prijave neće razmatrati
4. vremenu na koje se prostor daje u zakup
5. mogućnosti odnosno vremenu uvida u prostor
6. roku za prijavu, sadržaju prijave, načinu prijave i popisu dokumentacije koju je potrebno priložiti uz prijavu
7. visini mjesečne zakupnine
8. kriterijima i mjerilima za bodovanje
9. roku i načinu na koji će prijavitelji biti obaviješteni o rezultatu javnog natječaja 
10. uputi o pravu prigovora na Prijedlog liste prvenstva 
11. roku predaje prostora zakupniku u posjed
12. mogućnosti poništenja javnog natječaja u cijelosti ili djelomično, sve do 
sklapanja ugovora o zakupu i
13. posebnim uvjetima (npr. obveze uređenja ili rok za početak korištenja prostora).
Javni natječaj može sadržavati i druge podatke u skladu s ovom Odlukom i važećim 
propisima.
Javni natječaj s cjelokupnom natječajnom dokumentacijom i obrascem za prijavu na javni natječaj objavljuje se na službenoj mrežnoj stranici Županije.

Članak 11.

Prijava se podnosi isključivo na obrascu za prijavu na javni natječaj koji je sastavni dio natječajne dokumentacije.
Obrazac za prijavu na javni natječaj sadrži:
1. oznaku prostora (redni broj, oznaka i adresa prostora)
2. podatke o prijavitelju (ime i prezime/ naziv, prebivalište, sjedište ponuditelja, osobni identifikacijski broj) te adresu elektroničke pošte i broj telefona
3. podatak koju će kulturnu djelatnost prijavitelj obavljati u prostoru za koji se podnosi prijava
4. odredbu da je prijavitelj podnošenjem prijave izričito suglasan da Županija, može koristiti i dalje obrađivati dostavljene podatke u svrhu provedbe postupka javnog natječaja, u skladu s propisima o zaštiti osobnih podataka, te iste objaviti u skladu s odredbama propisa koji uređuju pravo na pristup informacijama i
5. ostalo što je navedeno u tekstu javnog natječaja, u skladu s ovom Odlukom i važećim propisima.
Uz prijavu se prilažu:
6. preslika osobne iskaznice (za podnositelje fizičke osobe, uključujući i one koje imaju registriranu samostalnu djelatnost ili imaju status samostalnog umjetnika)
7. presliku izvatka iz odgovarajućeg registra ne stariju od tri mjeseca na dan otvaranja prijava na javni natječaj iz kojeg mora biti vidljivo da je prijavitelj registriran za obavljanje kulturne djelatnosti
8. potvrdu Ministarstva financija, nadležne Porezne uprave o stanju poreznog duga prijavitelja, ne stariju od 30 dana na dan prijave na javni natječaj
9. dokaz o javno objavljenom godišnjem financijskom izvještaju ili drugom financijskom dokumentu za godinu koja prethodi objavi javnog natječaja (za prijavitelje pravne osobe)
10. uvjerenje da se protiv fizičke osobe, pravne osobe i osobe ovlaštene za zastupanje pravne osobe ne vodi kazneni postupak, koje ne smije biti starije od 30 dana od dana otvaranja prijava na javni natječaj
11. sporazum između fizičkih i/ili pravnih osoba da se zajedno prijavljuju na javni natječaj i tko će biti podnositelj prijave i
12. druge isprave i priloge navedene u javnom natječaju u skladu s važećim propisima i ovom Odlukom.
Povjerenstvo će kod upravnog tijela Županije nadležnog za financije utvrditi ima li 
prijavitelj dug prema Županiji.
Ako se na javni natječaj zajednički prijavljuju dvije ili više fizičkih i/ili pravnih osoba, za sve osobe moraju se dostaviti tražene isprave i prilozi. 


Članak 12.

Prijava na javni natječaj podnosi se Županiji u roku navedenom u javnom natječaju, koji ne može biti kraći od 30 niti duži od 60 dana od objave javnog natječaja na službenoj mrežnoj stranici Županije.
Prijava na javni natječaj zajedno s natječajnom dokumentacijom dostavlja se Županiji u papirnatom obliku u broju primjeraka koji je propisan uvjetima natječaja ili elektroničkim putem korištenjem elektroničkog sustava prijavljivanja, odnosno na drugi prikladan elektronički način, a u skladu s primjenjivim nacionalnim zakonodavstvom, pravnim propisima Europske unije.
Obrazac prijave na javni natječaj i po potrebi natječajna dokumentacija moraju biti potpisani od strane fizičke osobe ili od strane osobe ovlaštene za zastupanje podnositelja prijave pravne osobe i to vlastoručnim ili kvalificiranim elektroničkim potpisom fizičke osobe, odnosno osobe ovlaštene za zastupanje pravne osobe.
Prijava na javni natječaj zajedno s natječajnom dokumentacijom u papirnatom obliku dostavlja se preporučeno poštom ili neposredno predajom službenoj osobi u pisarnici Županije, u zatvorenoj omotnici uz napomenu: „PRIJAVA NA JAVNI NATJEČAJ ZA ZAKUP PROSTORA FIZIČKIM I PRAVNIM OSOBAMA KOJE DJELUJU U PODRUČJU KULTURE“.
Prijava na javni natječaj zajedno s natječajnom dokumentacijom dostavljena u papirnatom obliku smatra se podnesenom danom njene predaje službenoj osobi u pisarnici Županije ili pošti, odnosno ovlaštenom pružatelju poštanskih usluga.
Prilikom zaprimanja prijave na javni natječaj u papirnatom obliku, uz datum zaprimanja, mora se navesti i točno vrijeme zaprimanja prijave na javni natječaj.
Prijava na javni natječaj i natječajna dokumentacija u elektroničkom obliku dostavljaju se u formatu koji se može pročitati (pdf ili drugi format utvrđen natječajem). 
Prijava na natječaj zajedno s natječajnom dokumentacijom dostavljena elektroničkim putem smatra se podnesenom u trenutku kad  je zabilježena na poslužitelju za primanje takvih poruka u Županiji.
Ako se prijava na javni natječaj i natječajna dokumentacija primljene u elektroničkom obliku ne mogu pročitati, o tome će se obavijestiti podnositelja prijave i zatražiti da ih dostavi u ispravnom elektroničkom obliku ili na drugi način u određenom roku. 
Ako podnositelj prijave iz stavka 8. ovog članka otkloni nedostatke u danom roku, smatrat će se da je prijava na javni natječaj podnijeta na dan kad je prvi put zabilježena na poslužitelju za primanje takvih poruka u Županiji.
Ako podnositelj prijave iz stavka 8. ovog članka ne otkloni nedostatke u danom roku, smatrat će se da nije podnio prijavu na javni natječaj. 
Podnositelj prijave koja se podnosi elektroničkim putem dužan je na zahtjev Županije dostaviti prijavu na javni natječaj i ostalu natječajnu dokumentaciju u izvorniku.
Prijavu na javni natječaj za prostor koji će koristiti više prijavitelja u suradnji/partnerstvu podnosi samo jedna fizička ili pravna osoba koja smatra da na javnom natječaju može ostvariti najveći broj bodova sukladno kriterijima i mjerilima iz članka 14. ove Odluke.
Prijave koje su nepotpune, nepravodobno podnesene ili ne ispunjavaju uvjete iz javnog natječaja neće biti uvrštene na Prijedlog liste prvenstva.



Članak 13.

Nakon što se utvrdi popis prijavitelja (i njihovih partnera) koji su se prijavili na javni natječaj, članovi Povjerenstva potpisuju Izjavu o nepristranosti i povjerljivosti kojom potvrđuju da se ne nalaze u sukobu interesa, da nemaju osobnih interesa koji mogu utjecati na nepristranost rada Povjerenstva, te da će u obavljanju dužnosti na koju su imenovani postupati časno, pošteno, savjesno, odgovorno i nepristrano i da će čuvati povjerljivost podataka i informacija koji su im dostupni prilikom obavljanja poslova člana Povjerenstva.
U slučaju saznanja da se nalazi u sukobu interesa sukladno članku 7. stavku 4. ove Odluke, član Povjerenstva je obvezan o tome odmah obavijestiti ostale članove Povjerenstva i župana, te se  izuzeti iz postupka odlučivanju o ispunjavanju propisanih uvjeta natječaja i ocjenjivanju prijave.
O rješavanju sukoba interesa odlučuje župan, te članu Povjerenstva koji je izuzet zbog sukoba interesa imenuje zamjenu.

IV. KRITERIJI ZA DAVANJE U ZAKUP PROSTORA I OPĆE ODREDBE O SKLAPANJU UGOVORA O ZAKUPU

Članak 14. 

Kriteriji i mjerila za bodovanje pristiglih prijava na javni natječaj su:

Kriteriji		                                  Bodovi                                   Maksimalni mogući 
                                                                                            ostvareni broj bodova po kriteriju
1. Godine aktivnog djelovanja prijavitelja
a) od 3 do 5 godina……………………………1
b) od 6 do 9 godina……………………………3
c) od 10 do 19 godina…………………………5
d) 20 i više godina…………………………….7                                                                 
                                                                                                                                     7
2. Ostvarena priznanja i nagrade
a) strukovna……………………………………1
b) lokalne jedinice i Županije………………….3
c) državna i međunarodna……………………..5
                                                                                                                                               9
3. Ostvareno sufinanciranje (sponzorstva, donacije, financijske potpore i dr.) za programe, projekte i aktivnosti u prethodnih pet godina prema sljedećim izvorima:
a) iz proračuna lokalne jedinice i/ili 
Županije………………………………………1
b) iz državnog proračuna……………………..3
c) iz poslovnog sektora i/ili od privatnog 
donatora (u zemlji i inozemstvu)…...………...5
d) iz fondova ili programa Europske unije…...7                                                                                                                                 
16
4. Provedene aktivnosti na lokalnoj, 
regionalnoj, nacionalnoj ili međunarodnoj
razini u godini prije raspisivanja natječaja     
a) na lokalnoj razini…………………………..1
b) na razini Županije……………………….....3
c) na nacionalnoj razini 
(Republika Hrvatska)…………………………5
d) na međunarodnoj razini……………………7
16
5. Broj partnera s kojima se planira zajednički koristiti dodijeljeni prostor
a) 1 partner……………………………………1
b) od 2 do 4 partnera………………………….3
c) 5 i više partnera……………………………5
5
6. Prethodno ulaganje u uređenje prostora Županije koji je predmet natječaja (u posljednjih 5 godina) učinjeno uz suglasnost župana 
(u smislu svih preinaka u prostorima Županije koje se ne mogu odnijeti iz prostora Županije):
a) od 500,00 do 2.999,99 eura………………..1 
b) od 3.000,00 do 4.999,99 eura………………2 
c) 5.000,00 eura i više…………………………3 
3
7. Opis kulturnog projekta, programa i aktivnosti koji se planira provoditi
………………………………………………od 1 do 40
40.
U slučaju zadovoljenja više kategorija iz stavka 1. točki 2., 3. i 4. ovog članka, broj ostvarenih bodova se zbraja. 

Članak 15.

Na temelju zbroja bodova za svakog prijavitelja, Povjerenstvo utvrđuje Prijedlog liste prvenstva.
Ako dva ili više prijavitelja ostvare jednaki broj bodova, prednost ima onaj prijavitelj koji je ostvario veći broj bodova prema kriteriju iz članka 14. stavka 1. točke 2. ove Odluke.
U slučaju da i dalje dva ili više prijavitelja ostvaruju isti broj bodova, prednost na Prijedlogu liste prvenstva ima prijavitelj koji je ranije predao prijavu.

Članak 16.

Nakon izvršenog bodovanja prijava na javni natječaj i utvrđivanja Prijedloga liste prvenstva, Povjerenstvo će, na službenoj mrežnoj stranici Županije javno objaviti Prijedlog liste prvenstva s brojem bodova po pojedinom kriteriju, te ukupan broj bodova.
Na Prijedlog liste prvenstva prijavitelji mogu putem Povjerenstva uložiti prigovor županu, zbog redoslijeda ili zbog neuvrštavanja na Prijedlog liste prvenstva, u roku osam dana od dana objavljivanja Prijedloga liste prvenstva.
Prigovor mora biti potpisan vlastoručno ili kvalificiranim elektroničkim potpisom od strane osobe ovlaštene za zastupanje prijavitelja pravne osobe odnosno od strane prijavitelja fizičke osobe i podnosi se u pisanom obliku neposredno službenoj osobi u pisarnici Županije, preporučeno poštom ili elektroničkim putem.
O prigovoru odlučuje Župan odlukom u roku od osam dana od dana podnošenja prigovora.
Odluka župana o prigovoru je konačna.
Konačnu listu prvenstva utvrđuje župan u roku od 15 dana od isteka roka za podnošenje prigovora i ista se objavljuje na službenoj mrežnoj stranici Županije.
Župan može na prijedlog Povjerenstva, odlučiti da se ne prihvati niti jedna prijava.
Župan može u interesu Županije, bez obrazloženja, odlukom poništiti javni natječaj u cijelosti ili djelomično.




Članak 17.

Na temelju Konačne liste prvenstva župan sklapa ugovor o zakupu s prijaviteljem koji je ostvario najviše bodova za pojedini prostor u roku od 15 dana od objave Konačne liste prvenstva.
Ako prijavitelj koji je ostvario najviše bodova za pojedini prostor ne pristupi sklapanju ugovora o zakupu u roku od 15 dana od objave Konačne liste prvenstva,  ugovor o zakupu se sklapa sa sljedećim prijaviteljem s Konačne liste prvenstva za taj prostor ili župan može postupiti u skladu s člankom 16. stavkom 8. Odluke.
Ugovor o zakupu sklapa se u pisanom obliku i mora ga potvrditi (solemnizirati) javni bilježnik. Troškove solemnizacije snosi zakupnik. 
Ugovor o zakupu sklopljen protivno odredbi stavka 3. ovog članka ništetan je.
Ugovor  o zakupu se sklapa na trajanje od pet godina, osim ako nije drukčije ugovoreno. 
Ako je prijava na javni natječaj podnesena u ime dviju ili više fizičkih i/ili pravnih osoba, kao ugovorna strana u ugovoru o zakupu sudjeluje svaka od tih osoba.

Članak 18.

Ugovor o zakupu obavezno sadrži:
1. ime i prezime ili naziv, adresu prebivališta  ili sjedišta te osobni identifikacijski broj ugovornih strana
2. podatke za identifikaciju prostora koji se mogu nedvojbeno utvrditi (broj [image: ]zemljišnoknjižne čestice i zemljišnoknjižnog uloška u koji je prostor upisan, [image: ]površina prostora, etaža na kojoj se nalazi, pozicija na etaži, tlocrtni opis prostora, kao i svi drugi potrebni podaci za nedvojbenu [image: ]identifikaciju prostora)
3. opis kulturne djelatnosti koja će se obavljati u prostoru 
4. odredbe o korištenju zajedničkih uređaja i prostorija te zajedničkih usluga
5. rok predaje prostora zakupniku u posjed
6. vrijeme na koje je ugovor o zakupu sklopljen
7. iznos mjesečne zakupnine te rokovi plaćanja, pretpostavke i način izmjene zakupnine
8. odredbu o tome da zakupnik ne može preuređivati prostor bez prethodne pisane suglasnosti Županije i na temelju detaljnog opisa radova i/ili troškovnika
9. odredbu o tome da zakupnik mora omogućiti Županiji kontrolu korištenja prostora i dati joj na uvid traženu dokumentaciju 
10. odredbu o zabrani davanja prostora ili dijela prostora u podzakup
11. odredbu da je zakupnik dužan plaćati troškove vezane uz nužne, sitne popravke i korištenje prostora, [image: ]troškove vezane uz korištenje zajedničkih uređaja i prostora te obavljanja zajedničkih usluga u zgradi u kojoj se nalazi prostor, kao i režijskih troškova  po njihovom dospijeću, a Županija snosi investicijske troškove
12. odredbe o prestanku ugovora o zakupu, posebno o otkazu i otkaznim rokovima
13. odredbu o obvezi sastavljanja zapisnika o primopredaji prostora kod zasnivanja i prestanka zakupa
14. odredbu da ako je ugovor o zakupu sklopljen s više zakupnika, oni za sva dugovanja koja proizlaze iz zakupa prostora odgovaraju solidarno
15. odredbe o obvezi izvještavanja zakupnika o provođenju kulturne djelatnosti i
16. mjesto i vrijeme sklapanja ugovora o zakupu i potpise ugovornih strana.
Ugovor o zakupu može sadržavati odredbe kojima se uređuju i ostala međusobna prava i obveze koje proizlaze iz odredbi ove Odluke i važećih propisa.

Članak 19.

	Prilikom primopredaje prostora zakupniku, sastavlja se zapisnik s podacima o stanju u kojem se nalazi prostor.
	Zakupnik ne može početi koristiti prostor prije zaključenja ugovora o zakupu i solemnizacije ugovora o zakupu od javnog bilježnika kao i potpisa zapisnika o primopredaji prostora u posjed zakupniku.

Članak 20.

U slučaju kada se već postojeći zakupnik prostora prijavljuje na natječaj ili poziv za dodjelu bespovratnih sredstava za projekte i programe financirane iz fondova i programa Europske unije, a jedan od uvjeta za dodjelu bespovratnih sredstava je dokaz o pravu na dugotrajni zakup prostora, sa zakupnikom se može sklopiti dodatak ugovoru o zakupu kojim će se odrediti vrijeme trajanja ugovora o zakupu sukladno uvjetima natječaja ili poziva, o čemu odluku donosi župan.
U slučaju iz stavka 1. ovog članka, odluka o financiranju odnosno sklapanje ugovora o dodjeli bespovratnih sredstava za projekte i programe financirane iz fondova Europske unije u propisanim rokovima uvjet je za stupanje na snagu dodatka ugovora o zakupu iz stavka 1. ovog članka.

Članak 21.

Župan može, na prijedlog Povjerenstva, a na zahtjev zakupnika, za vrijeme trajanja zakupa prostora dodijeljenog u zakup na temelju javnog natječaja, bez provođenja javnog natječaja, odobriti zakup prostora u partnerstvu s jednim ili više partnera, pod uvjetom da je postojeći zakupnik podmirio sve obveze iz ugovora o zakupu, a partner/partneri ispunjavaju uvjete iz članka 6. ove Odluke, o čemu trebaju dostaviti dokaze na traženje Povjerenstva.
Zakupnik zahtjev iz stavka 1. ovog članka podnosi upravnom tijelu Županije nadležnom za upravljanje i raspolaganje nekretninama u vlasništvu Županije.
U slučaju iz stavka 1. ovog članka ugovor o zakupu sa zakupnikom i partnerom /partnerima sklopit će se na vrijeme do isteka roka trajanja zakupa iz ugovora o zakupu sklopljenog s postojećim zakupnikom.
Ugovor o zakupu mora biti potvrđen (solemniziran) od javnog bilježnika. Troškove solemnizacije snose zakupnik i partner/partneri.
Ako postojeći zakupnik prostora odustane od korištenja prostora koji koristi s partnerom/partnerima, ugovor o zakupu se može sklopiti s partnerom/partnerima koji koristi/koriste prostor, na vrijeme do isteka roka trajanja zakupa iz već sklopljenog ugovora o zakupu.
Odluku o sklapanju ugovora o zakupu iz stavka 3. ovog članka, na prijedlog Povjerenstva, donosi župan.

Članak 22.

Istekom roka od pet godina zakupniku se prostor dan u zakup na temelju javnog natječaja može ponovno dati u zakup još jedanput na rok od daljnjih pet godina, bez provođenja javnog natječaja, pod uvjetom da je zakupnik prostor dodijeljen u zakup koristio sukladno ugovoru o zakupu i uredno izvršavao ugovorne obveze i dostavio pisano izvješće o kontinuiranom obavljanju kulturne djelatnosti tijekom ugovornog razdoblja te i dalje ima potrebu za tim prostorom.
Zahtjev za ponovno davanje prostora u zakup podnosi se upravnom tijelu Županije nadležnom za upravljanje i raspolaganje nekretninama u vlasništvu Županije najkasnije 30 dana prije isteka važećeg ugovora o zakupu. 
Odluku o ponovnom davanju u zakup prostora bez provođenja javnog natječaja donosi župan na prijedlog Povjerenstva.

Članak 23. 

Zakupnik je obvezan jednom godišnje, do 31. siječnja tekuće godine, a za prethodnu godinu, upravnom tijelu Županije nadležnom za upravljanje i raspolaganje nekretninama u vlasništvu Županije dostaviti pisano izvješće o provođenju kulturne djelatnosti.
Zakupnik je obvezan na zahtjev upravnog tijela Županije nadležnog za upravljanje i raspolaganje nekretninama u vlasništvu Županije, dostaviti izvješće o provođenju kulturne djelatnosti, u svako doba.

Članak 24.

Zakupniku nije dopušteno dati u podzakup niti po bilo kojoj pravnoj osnovi dati trećoj osobi na korištenje ili sukorištenje prostor odnosno na bilo koji način omogućiti trećoj osobi korištenje prostora koje po svojem sadržaju odgovara podzakupu.
Zakupniku koji je prostor, protivno odredbama ove Odluke, dao u podzakup odnosno koji je po bilo kojoj pravnoj osnovi dao trećoj osobi na korištenje ili sukorištenje prostor, ugovor o zakupu smatra se raskinutim danom utvrđenja nastupa okolnosti iz stavka 1. ovoga članka.

Članak 25.

Zakupnik ne smije bez izričite pisane suglasnosti župana činiti preinake poslovnog prostora kojima se mijenja konstrukcija, raspored, površina, namjena ili vanjski izgled prostora.
Zakupnik podnosi pisani zahtjev županu za pisanu suglasnost za ulaganja vlastitih sredstava u prostor, u kojem treba navesti opis radova koje namjerava izvesti, te opisati nužnost i korisnost namjeravanih radova. Pisani zahtjev podnosi se putem upravnog tijela Županije nadležnog za upravljanje i raspolaganje nekretninama u vlasništvu Županije.
	U slučajevima kada je zakupnik, na osnovi pisane suglasnosti župana, uložio vlastita sredstva u zakupljeni prostor, visina zakupnine se može kroz određeno razdoblje umanjiti za visinu uloženih sredstava. 
U slučaju raskida ugovora o zakupu iz članka 24. stavka 2. ove Odluke, raniji zakupnik ne ostvaruje pravo na povrat uloženih sredstava iz stavka 2. ovoga članka.
	 Kada zakupnik bez pisane suglasnosti župana, uloži vlastita sredstva u zakupljeni prostor, nema pravo na povrat uloženih sredstava, niti na umanjenje ili povrat zakupnine.

Članak 26.

Županija kao vlasnik prostora snosi troškove investicijskog održavanja, a zakupnik
snosi troškove tekućeg održavanja prostora, ako nije drugačije ugovoreno.
Zakupnik je dužan plaćati troškove vezane uz korištenje prostora kao i [image: ]troškove vezane uz korištenje zajedničkih uređaja i prostora te obavljanja zajedničkih usluga u zgradi u kojoj se nalazi prostor po njihovom dospijeću, ako nije drugačije ugovoreno.

Članak 27.

Ugovor o zakupu prestaje istekom roka na koji je ugovoren.
Ugovor o zakupu može prestati i prije isteka ugovorenog roka otkazom ugovora o zakupu. Otkaz ugovora o zakupu mora biti u pisanom obliku.
Županija može otkazati ugovor o zakupu ako zakupnik:
1. poslije pisane opomene Županije koristi prostor suprotno ugovoru o zakupu ili mu nanosi znatnu štetu koristeći ga bez dužne pažnje
2. ne plati dospjelu zakupninu u roku od 15 dana od dana pisane opomene Županije
3. onemogući Županiji nesmetanu kontrolu prostora, odnosno ne pruži na uvid svu potrebnu dokumentaciju
4. vrši preinake prostora bez pisane suglasnosti župana
5. ne koristi prostor bez opravdanog razloga duže od 60 dana i
6. u propisanom roku ili na zahtjev upravnog tijela Županije nadležnog za poslove upravljanja i raspolaganja nekretninama u vlasništvu Županije ne dostavi pisano izvješće o provođenju kulturne djelatnosti.
U slučaju otkaza ugovora o zakupu iz razloga navedenih u stavku 3. točkama 1. do 6. ovog članka, otkazni rok iznosi 30 dana.
Županija i zakupnik mogu otkazati ugovor o zakupu u svako doba, ne navodeći razloge za otkaz.
Otkazni rok, u slučaju otkaza ugovora o zakupu iz stavka 5. ovog članka, iznosi tri mjeseca.
Otkazni rok počinje teći od dana dostave pisanog otkaza drugoj ugovornoj strani.
Odluku o otkazu ugovora o zakupu donosi župan na prijedlog upravnog tijela Županije nadležnog za upravljanje i raspolaganje nekretninama u vlasništvu Županije.

Članak 28.

Prilikom predaje ispražnjenoga prostora sastavlja se zapisnik o stanju u kojemu se nalazi prostor u vrijeme predaje.
Ako prilikom predaje nije sastavljen zapisnik, smatra se da je prostor predan [image: ]u ispravnom stanju.

Članak 29. 

Zakupnina se za prostore iz ove Odluke određuje prema iznosu koji je definiran općim aktom jedinice lokalne samouprave na čijem području se prostor nalazi, a koja se odnosi na davanje u zakup prostora fizičkim i pravnim osobama koje djeluju u području kulture. 
Ako jedinica lokalne samouprave iz stavka 1. ovog članka nema opći akt kojim se određuje iznos zakupnine za davanje u zakup prostora fizičkim i pravnim osobama koje djeluju u području kulture, iznos zakupnine odredit će se na temelju općeg akta najbliže jedinice lokalne samouprave koja ima opći akt kojim je određen iznos zakupnine za davanje u zakup prostora fizičkim i pravnim osobama koje djeluju u području kulture. 







V. PRIJELAZNE I ZAVRŠNE ODREDBE[image: ]

Članak 30.

Svi postupci započeti prije stupanja na snagu ove Odluke dovršit će se primjenom odredbi Odluke o zakupu i kupoprodaji poslovnoga prostora u vlasništvu Koprivničko-križevačke županije („Službeni glasnik Koprivničko-križevačke županije“ broj 2/19. i 36/22.).

Članak 31. 

Ova Odluka objaviti će se u „Službenom glasniku Koprivničko-križevačke županije“, a stupa na snagu _____________. godine.


ŽUPANIJSKA SKUPŠTINA
KOPRIVNIČKO-KRIŽEVAČKE ŽUPANIJE


KLASA: 372-01/26-01/6
URBROJ: 2137-02/10-26-
Koprivnica, 
							  PREDSJEDNIK
                                                                                   Ivan Pal

